b'\n_START_ARTICLE_\nKid\xc5\x8d senshi Gundam \xe2\x80\x93 dai 08 MS-sh\xc5\x8dtai\n_START_SECTION_\nTarina\n_START_PARAGRAPH_\nMaan liittovaltion armeijan pilotti, v\xc3\xa4nrikki Shir\xc5\x8d Amada l\xc3\xa4hetet\xc3\xa4\xc3\xa4n Kaakkois-Aasian rintamalle, mutta matkan varrella h\xc3\xa4n ajautuu taisteluun kohtaamansa vihollisyksik\xc3\xb6n kanssa. Selviyty\xc3\xa4kseen h\xc3\xa4n joutuu tekem\xc3\xa4\xc3\xa4n yhteisty\xc3\xb6t\xc3\xa4 Zeonin armeijan pilotti Aina Sahalinin kanssa, jolloin heid\xc3\xa4n v\xc3\xa4lilleen kehittyy tunneside._NEWLINE_Kun Amada pelastetaan ja viimein saapuu rintamalle, h\xc3\xa4n joutuu kohtaamaan Ainan uudelleen vihollisena. Vaikka h\xc3\xa4nen komentajansa ja asetoverinsa eiv\xc3\xa4t aluksi tunnustakaan Amadan kykyj\xc3\xa4, h\xc3\xa4n kamppailee ansaitakseen heid\xc3\xa4n toveruutensa ja kasvaa taistelukent\xc3\xa4ll\xc3\xa4 sotilaana.\n_START_SECTION_\nYleist\xc3\xa4\n_START_PARAGRAPH_\nOVA on sivutarina, joka kuvaa Kid\xc5\x8d senshi Gundamin kanssa liki samaan aikaan sattuvia tapahtumia. OVA pyrkii muita Gundam-teoksia suurempaan realismiin kuvatessaan taistelukent\xc3\xa4n tapahtumia. T\xc3\xa4t\xc3\xa4 taustaa vasten p\xc3\xa4\xc3\xa4henkil\xc3\xb6, upseeri Shir\xc5\x8d Amadan idealismi luo merkitt\xc3\xa4v\xc3\xa4n kontrastin. Tarinan edetess\xc3\xa4 h\xc3\xa4n joutuu kamppailemaan velvollisuuksien, moraalin ja rakkauden aiheuttamien ristiriitojen kanssa. Lopputuloksena tarinan keski\xc3\xb6ss\xc3\xa4 on Romeo ja Julia -n\xc3\xa4ytelm\xc3\xa4\xc3\xa4 muistuttava skenaario, jossa sodan vastapuolella olevat sotilaat rakastuvat toisiinsa. T\xc3\xa4m\xc3\xa4n vuoksi tarinan realismi rajoittuu sotakoneisiin ja taisteluun, kun taas itse tarina \xe2\x80\x9dmuistuttaa Masatoshi Nakamuran kouludraamojen sotaversiota.\xe2\x80\x9d_NEWLINE_OVAn loppu j\xc3\xa4tt\xc3\xa4\xc3\xa4 p\xc3\xa4\xc3\xa4t\xc3\xb6ksen osittain avoimeksi, ja selvyys siit\xc3\xa4 onko loppu onnellinen vai surullinen saatiin vasta \xe2\x80\x9dLast Resort\xe2\x80\x9d -erikoisjaksossa. OVAn p\xc3\xa4\xc3\xa4ttymisen j\xc3\xa4lkeen julkaistiin viel\xc3\xa4 Tessh\xc5\x8d Gendan (kersantti Sanders) lukema minitarina \xe2\x80\x9dUch\xc5\xabseiki yowa\xe2\x80\x9d._NEWLINE_Sarjan sivuhahmoja esitt\xc3\xa4m\xc3\xa4\xc3\xa4n palkattiin useita alkuper\xc3\xa4isess\xc3\xa4 Kid\xc5\x8d senshi Gundamissa Zeonin ruhtinaskunnan sotilaita n\xc3\xa4ytelleit\xc3\xa4 veteraani\xc3\xa4\xc3\xa4nin\xc3\xa4yttelij\xc3\xb6it\xc3\xa4._NEWLINE_OVAn hahmosuunnittelusta vastasi Kid\xc5\x8d senshi Gundam 0083n tavoin Toshihiro Kawamoto, mutta tyyli poikkeaa silti aiemmasta OVAsta._NEWLINE_Sarjasta piti alun perin tulla 12-osainen ja sen ohjaajaksi ryhtyi mm. Ginga hy\xc5\x8dry\xc5\xab Vifamin kanssa ty\xc3\xb6skennellyt Takeyuki Kanda. Kesken tuotannon Kandan terveys kuitenkin heikkeni, ja seitsem\xc3\xa4nness\xc3\xa4 jaksossa ohjaajaksi vaihtui Umanosuke Iida. Tarina noudatteli alun perin Kandan kirjoittamia luonnoksia, mutta Kanda kuoltua \xc3\xa4kisti 27. hein\xc3\xa4kuuta 1996 Iida ja muut j\xc3\xa4ljelle j\xc3\xa4\xc3\xa4neet tuotantotiimin j\xc3\xa4senet viimeisteliv\xc3\xa4t tarinan Kanda j\xc3\xa4tt\xc3\xa4mien muistiinpanojen pohjalta. Lopulta tarina p\xc3\xa4\xc3\xa4ttyi 11 osaan, ja 12 osa julkaistiin erikoisosana. T\xc3\xa4m\xc3\xa4n vuoksi OVAn kuudennen ja seitsem\xc3\xa4nnen osan julkaisujen v\xc3\xa4lill\xc3\xa4 kului liki vuosi. OVA j\xc3\xa4i Kandan viimeiseksi ty\xc3\xb6ksi._NEWLINE_Kaupallisesti julkaisum\xc3\xa4\xc3\xa4riss\xc3\xa4 mitattuna OVA menestyi edelt\xc3\xa4v\xc3\xa4\xc3\xa4 Gundam 0083:a paremmin: videot, LD:t ja DVD:t yhteenlaskettuna j\xc3\xa4lleenmyyjille toimitettiin 1,15 miljoonaan kopiota. Oricon-listausten mukaan todellinen myynti oli kuitenkin 0083:a heikompaa. Vaikeuksien vuoksi OVAn uusien osien julkaisu viiv\xc3\xa4styi, mik\xc3\xa4 taas laski myynti\xc3\xa4._NEWLINE_Kadokawa shoten julkaisi Ichir\xc5\x8d \xc5\x8ckouchin kirjoittaman kolmiosaisen romaaniversion. Animaatiosarjaan verrattuna romaani oli sis\xc3\xa4ll\xc3\xb6lt\xc3\xa4\xc3\xa4n raaempi, ja sen loppupuoli erosi OVAsta huomattavasti.\n_START_SECTION_\nElokuva\n_START_PARAGRAPH_\nKid\xc5\x8d senshi Gundam \xe2\x80\x93 dai 08 MS-sh\xc5\x8dtai: Miller\xe2\x80\x99s Report on 1. elokuuta 1998 ensi-iltansa Sh\xc5\x8dchikun elokuvateattereissa saanut animaatioelokuva. Se py\xc3\xb6ri valkokankailla samaan aikaan kuin Kid\xc5\x8d senki Gundam W \xe2\x80\x93 Endless Waltz tokubetsuhen. Elokuva kostuu OVAn kahdeksasta ensimm\xc3\xa4isest\xc3\xa4 osasta (erityisesti osista 6\xe2\x80\x938) kootuista kohtauksista. Elokuvassa tarkastellaan Amadan armeijahistoriaa uuden hahmon, liittovaltion tiedustelu-upseeri Alice Millerin n\xc3\xa4k\xc3\xb6kulmasta.\n_START_SECTION_\nSarjakuva\n_START_PARAGRAPH_\nKid\xc5\x8d senshi Gundam \xe2\x80\x93 dai 08 MS-sh\xc5\x8dtai U.C. 0079 + \xce\xb1 -nimell\xc3\xa4 julkaistiin sarjan loppupuolen ohjanneen Umanosuke Iidan k\xc3\xa4sikirjoittama sarjakuvaversio tarinasta. Sarjakuvan tarina noudattelee enimm\xc3\xa4kseen OVAn juonta, mutta sarjaan on lis\xc3\xa4tty hahmoja ja kohtauksia niin, ett\xc3\xa4 se muodostaa jatkoa aiemmin Gundam Ace -lehdess\xc3\xa4 julkaistulle Kid\xc5\x8d senshi Gundam \xe2\x80\x93 Sora no Ishtam -sarjakuvalle._NEWLINE_Iida ilmoitti blogissaan huhtikuussa 2008, ett\xc3\xa4 sarjan julkaisu lopetettaisiin. \xc3\x84killisen peruutuksen johdosta tarina j\xc3\xa4i monilta osin keskener\xc3\xa4iseksi.\n_START_SECTION_\nRomaani\n_START_PARAGRAPH_\nIchir\xc5\x8d \xc5\x8ck\xc5\x8dchi kirjoitti OVAn kolmiosaisen romaaniversion, joka julkaistiin Kadokawa Bunko -sarjassa. Juoni on liki sama kuin OVAssa, mutta ymp\xc3\xa4rist\xc3\xb6n ja lopun joitakin yksityiskohtia on muutettu. Romaani kuvaa p\xc3\xa4\xc3\xa4henkil\xc3\xb6 Shir\xc5\x8d Amadan henkisen tilan muutoksia ja kasvua taistelukent\xc3\xa4ll\xc3\xa4.'